ROZHODNUTIE KOMISIE
z 20. novembra 2009,
ktorým sa mení a dopĺňa rozhodnutie 2005/176/ES o stanovení písomnej podoby a kódov na oznamovanie chorôb zvierat podľa smernice Rady 82/894/EHS
[oznámené pod číslom K(2009) 9007]
(Text s významom pre EHP)
(2009/847/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 82/894/EHS z 21. decembra 1982 týkajúcu sa hlásenia nákaz zvierat v Spoločenstve (1), a najmä na jej článok 5 ods. 1,
keďže:
(1)
Smernica 82/894/EHS sa týka hlásení ohnísk nákaz u zvierat uvedených v prílohe I k tejto smernici.
(2)
V rozhodnutí Komisie 2005/176/ES (2) sa stanovuje písomná podoba a kódy na oznamovanie chorôb zvierat podľa smernice 82/894/EHS. V prílohe X/01 k uvedenému rozhodnutiu sa uvádzajú kódy veterinárnych regiónov v Nemecku.
(3)
Nemecko upravilo názvy a hranice svojich veterinárnych regiónov. Úprava týchto regiónov má vplyv na systém hlásenia nákaz zvierat. Regióny v súčasnom zozname uvedenom v tomto systéme by sa preto mali nahradiť novými regiónmi. Preto je vhodné zodpovedajúcim spôsobom zmeniť a doplniť prílohu X/01 k rozhodnutiu 2005/176/ES.
(4)
Rozhodnutie 2005/176/ES by sa preto malo zodpovedajúcim spôsobom zmeniť a doplniť.
(5)
V záujme ochrany dôvernosti poskytnutých informácií by sa prílohy k tomuto rozhodnutiu nemali uverejniť v Úradnom vestníku Európskej únie.
(6)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha X/01 k rozhodnutiu 2005/176/ES sa nahrádza textom v prílohe k tomuto rozhodnutiu.
Článok 2
Toto rozhodnutie je určené členským štátom.
V Bruseli 20. novembra 2009